**Sociālā dienesta loma ārpusģimenes aprūpē esošo, pilngadību sasniegušo bērnu un adoptēto, kuriem ar tiesas spriedumu atcelta adopcija, atbalsta pasākumu piešķiršanas procesā**

Labklājības ministrija (turpmāk – ministrija) informē, ka 2024. gada 30. aprīlī Ministru kabinets apstiprinājis grozījumus Ministru kabineta 2005. gada 15. novembra noteikumos Nr. 857 "Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās" (turpmāk – MKN 857).

MKN 857 iezīmē iespējas ārpusģimenes aprūpē esošo, pilngadību sasniegušo bērnu un adoptēto, kuriem ar tiesas spriedumu atcelta adopcija (turpmāk abi kopā – pilngadību sasniegusī persona), saņemt atbalsta pasākumus, **lai nodrošinātu pēc iespējas saudzīgāku un atbalstošāku pilngadību sasniegušā bērna pāreju uz neatkarīgu un patstāvīgu dzīvi**.

Viens no MKN 857 grozījumu svarīgākajiem virzieniem ir mērķētu atbalsta pasākumu nodrošināšana pilngadību sasniegušam bērnam. Šis jēdziens apzīmē procesu, kura ietvaros tiek izvērtētas pilngadību sasniegušā bērna vajadzības un resursi, lai sniegtu pēc iespējas atbilstošāko un katrā konkrētā situācijā nepieciešamāko atbalsta pasākumu kopumu.

Sasniedzot pilngadību, ārpusģimenes aprūpē esošās personas ikdiena strauji mainās un visa ikdienas vadība pāriet tikai uz pašu jaunieti, tamdēļ ir ārkārtīgi svarīgi turpināt saņemt no pašvaldības un valsts atbilstošu  atbalstu un pakalpojumus, kas šo pāreju padara saudzīgāku, garantē blakusesošas, drošas un atbalstošas pieaugušas personas esamību un papildus atbalstus jaunās situācijas pieņemšanai un spējai tai pielāgoties.

Atbalsta pasākumus patstāvīgas dzīves uzsākšanai  paredzēts piedāvāt pilngadību sasniegušai personai līdz 21 gada vecuma sasniegšanai vai, ja persona mācās vispārējās izglītības vai profesionālās izglītības iestādē vai studē augstākajā izglītības iestādē, tostarp koledžā, — līdz 24 gadu vecuma sasniegšanai. Vispārējās pamatizglītības un vispārējās vidējās izglītības programmas sevī ietver arī speciālās izglītības programmas, gadījumā, ja pilngadību sasniegusī persona apgūst kādu no tām.

PIETEIKŠANĀS ATBALSTA PASĀKUMAM

MKN 857 grozījumi paredz, ka ārpusģimenes aprūpē esošā persona pēc pilngadības sasniegšanas **ar iesniegumu vēršas pašvaldībā**, kuras bāriņtiesa pieņēmusi lēmumu par personas ārpusģimenes aprūpi un lūdz, izvērtējot viņa resursus un vajadzības, lemt par nepieciešamību piešķirt atbalstu. Savukārt, par atbalsta nepieciešamību bērnam, kurš bijis adoptēts un kura adopcija ir atcelta ar tiesas spriedumu, pašvaldība **lemj pēc savas iniciatīvas**. Saņemot informāciju par adopcijas atcelšanu, pašvaldībai ir jāuzrunā jaunietis, kura adopcija ir atcelta un, izskaidrojot par pienākošos palīdzību, jāinformē, ka nepieciešams iesniegums par to, ka persona vēlas saņemt atbalsta pasākumus.

2024. gada 9. maijā Saeima pieņēma likumprojektu “Grozījumi Sociālo pakalpojumu un sociālās palīdzības likumā” (Nr.594/Lp14), papildinot likuma 12. panta septīto un astoto daļu pēc vārdiem “pašvaldības sociālā dienesta” ar vārdiem “vai citas pašvaldības iestādes, kuras kompetencē ir darbs ar ārpusģimenes aprūpē esošām personām” attiecīgā locījumā[[1]](#footnote-1), kas stājās spēkā 2024. gada 16. maijā. Tādējādi, minētie grozījumi likumā skaidri nosaka, ka MKN 857 noteiktās darbības ir tiesīgs veikt ne tikai pašvaldības sociālais dienests, bet arī cita pašvaldības iestāde, kuras kompetencē ir darbs ar ārpusģimenes aprūpē esošām personām (piemēram, Rīgas valstspilsētas pašvaldības iestādes “Rīgas Bērnu, jauniešu un ģimeņu sociālā atbalsta centrs” struktūrvienības “Jauniešu atbalsta centrs” darbinieki) (turpmāk – sociālais dienests).

VAJADZĪBU IZVĒRTĒŠANA

Saskaņā ar Pašvaldību likuma 4. panta pirmās daļas 9. punktu viena no pašvaldības autonomajām funkcijām un reizē arī pienākums pret tās iedzīvotājiem ir nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus. Šī funkcija sniedz pašvaldībām plašu pilnvaru klāstu, lai veicinātu iedzīvotāju labklājību un attīstību, nodrošinot tām elastīgu rīcības brīvību, lai risinātu un pielāgotos konkrētajām vajadzībām un apstākļiem. Autonomo funkciju galvenā jēga ir paredzēt pašvaldībām tiesisko pamatu šajā jomā darboties: ja nepieciešams, pieņemt šo funkciju īstenošanai nepieciešamos saistošos noteikumus, paredzēt finanšu līdzekļus, noteikt institūcijas un amatpersonas, kuras ir tiesīgas pieņemt šo funkciju īstenošanai nepieciešamos lēmumus u.tml.[[2]](#footnote-2) Saskaņā ar Pašvaldību likuma 4. panta trešo daļu autonomo funkciju izpildi atbilstoši savai kompetencei organizē un par to atbild pašvaldība.

Ar Pašvaldību likuma 4. panta pirmajā daļā lietoto terminu "nodrošināt" saprotams, ka pašvaldībai ir jāpanāk pilnīga attiecīgās funkcijas realizācija savā administratīvajā teritorijā [[3]](#footnote-3), jo tā ir tuvākā sabiedriskā struktūra, kas var reaģēt uz konkrētām situācijām un vajadzībām savā teritorijā, lai nodrošinātu iedzīvotāju labklājību un tiesību ievērošanu.

Bāreņa vai bez vecāku gādības palikuša bērna pēc pilngadības sasniegšanas vajadzību un resursu izvērtēšana, nepieciešamo atbalsta pasākumu piešķiršana, sniegšana un sociālās situācijas izmaiņu novērtēšana ir sociālā dienesta pienākums saskaņā ar iepriekš minēto Pašvaldību likumu un Sociālo pakalpojumu un palīdzības likuma (turpmāk – SPSPL)[[4]](#footnote-4) 12. panta sesto daļu. Ministrija neizstrādās jaunus pilngadību sasniegušo personu vērtēšanas kritērijus, tā kā ir izstrādājusi metodika “Sociālais darbs ar jauniešiem”[[5]](#footnote-5) un projekta ietvaros 2024. gadā un turpmāk plāno turpināt sagatavot 80 sociālos darbiniekus ar specializāciju – sociālais darbs ar jauniešiem. Aicinām pašvaldības izmantot šo resursu savu darbinieku kompetences paaugstināšanā, tai skaitā šajā jautājumā.

ATBALSTA SNIEGŠANA

Pašvaldības sociālais dienests turpina iesākto darbu saskaņā ar SPSPL 12. panta sesto daļu, papildus pašvaldībā dzīvojošām un pilngadību sasniegušām personām sniegtiem atbalsta pasākumiem, piedāvājot vienu vai vairākus valsts finansētos atbalsta pasākumus:

* **sociālā mentora pakalpojums** - balstoties uz pilngadību sasniegušās personas vajadzībām, pakalpojums tiek nodrošināts līdz 3 stundām nedēļā. Papildus tam, lai kopā pavadīto laiku padarītu daudzveidīgāku, radītu priekšstatu par dažādām laika pavadīšanas iespējām, kā arī, ja nepieciešams, sniegtu atbalstu papildus nepieciešamo lietu iegādei šo jauno paradumu nostiprināšanai, sociālais mentors, atbilstoši pilngadību sasniegušās personas interesēm un vajadzībām, ik mēnesi, 30 euro apmērā, var nodrošināt ēdināšanas pakalpojumu apmaksu, kultūras un izziņas pasākumus, sporta nodarbības un cita veida motivācijas pasākumus. Minētā naudas summa ik mēnesi tiek piešķirta sociālajam mentoram, lai varētu paplašināt pilngadību sasniegušās personas redzesloku, iepazīstinātu ar dažādām brīvā laika pavadīšanas iespējām. Sociālā mentora pienākums ir ne tikai padomu, atbalsta un palīdzības sniegšana pilngadību sasniegušajām personām, bet arī ikmēneša atskaites sagatavošana par atbalsta sniegšanas laikiem un veiktajām aktivitātēm, tai skaitā par finanšu līdzekļu izlietojumu, pievienojot attaisnojuma dokumentus.

Sociālo mentoru sagatavošana un piesaiste

Lai nodrošinātu to, ka visi sociālie mentori, kas sniegs atbalstu pilngadību sasniegušajām personām, ir apguvuši līdzvērtīgu mācību programmu un būtu sagatavoti darbam ar minēto mērķgrupu, ministrijā ir izstrādāta sociālo mentoru mācību programma, kā arī pēdējā gada laikā sagatavoti 13 sociālie mentori. Tā kā piedāvātais sociālo mentoru skaits nav pietiekams, ir jāturpina tālāka sociālo mentoru sagatavošana. Lai atvieglotu pašvaldības darbu šajā jomā, ministrijas sagatavotā sociālo mentoru mācību programma ir publicēta ministrijas mājas lapā <https://www.lm.gov.lv/lv/papildu-atbalsts-bez-vecaku-gadibas-palikusajam-bernam-pec-pilngadibas-sasniegsanas>. Jaunais regulējums paredz arī sociālo mentoru mācību izmaksu segšanu pie nosacījuma, ka pašvaldība sociālos mentorus sagatavos atbilstoši ministrijas izstrādātajai mācību programmai vai tai līdzvērtīgai programmai, ar kuru tiks nodrošināta efektīva nepieciešamo teorētisko un praktisko zināšanu apguve, nodrošinot skaidru un uz pilngadību sasniegušo personu vajadzībām un interesēm orientētu prasmju nostiprināšanu. Pēc sociālā mentora mācību programmas apguves persona saņem apliecību un, lai uzsāktu pildīt sociālā mentora pienākumus, tai nav jābūt reģistrētai sociālo pakalpojumu reģistrā. Pašvaldība slēdz līgumu par atbalsta sniegšanu pilngadību sasniegušai personai ar sociālo mentoru var uzrunāt organizācijas, kuras nodrošina sociālo mentoru pakalpojumus (piemēram, mentori.lv u.c.). Viens sociālais mentors var sniegt atbalstu vairākām pilngadību sasniegušām personām, taču tā kā atbalsts ir individuāls un var atšķirties katrā konkrētā gadījumā, ar katru pilngadību sasniegušo personu sociālajam mentoram ir jāpavada individuāls laiks. Projekta ietvaros secināts, ka kvalitatīva atbalsta sniegšanai, vienam sociālajam mentoram, kurš nav nodarbinātais pamatdarbā, nevar būt vairāk par 10 pilngadību sasniegušām personām, kurām nepieciešams atbalsts.

* **atbalsta grupas dažādu** patstāvīgas dzīves uzsākšanai **nepieciešamo sociālo prasmju un praktisko iemaņu apguvei**, kas paredzētas, lai pilngadību sasniegusī persona apgūtu socializēšanās, budžeta un finanšu plānošanas, sadzīves organizēšanas, veselības pratības, savu tiesību un interešu aizsardzības, izglītības un karjeras veidošanas, attiecību pratības, konfliktu risināšanas u.c. prasmes. Atbalsta grupas pašvaldība savas pašvaldības pilngadību sasniegušajām personām var organizēt pati vai, sadarbojoties ar citām pašvaldībām, veidot apvienotās grupas, vai organizēt šīs grupas sadarbībā ar citu pakalpojuma sniedzēju (piemēram, ārpusģimenes aprūpes atbalsta centriem, kuri jau šobrīd organizē atbalsta grupas audžuģimenēm, aizbildņiem un adoptētājiem, un kuras daļai no bērniem notiek viņiem zināmā vidē). Atbalsta grupas plānotas vienu reizi mēnesī, 2 līdz 3 stundām (vienas tēmas pilnīgai izpratnei, ieskaitot atbildes uz jautājumiem, refleksijai un nākamās atbalsta grupas tēmas saskaņošanai) un vienā grupā maksimālais pilngadību sasniegušo personu skaits ir 15. Vienas grupas nodarbībai kopā paredzētie finanšu līdzekļi plānoti 250 euro apmērā, ieskaitot materiālus (ēst gatavošanas, kāda jautājuma padziļinātas izziņas, mājsaimniecības vai citu dzīves prasmju apguvei). Atbalsta grupas tiek rīkotas tematiskas, vadoties no pilngadību sasniegušo personu vēlmēm un vajadzībām. Gadījumā, ja atbalsta grupu apmeklē mazāks dalībnieku skaits, par vienu pilngadību sasniegušo personu no valsts budžeta līdzekļiem pašvaldībām finansēs faktiskos izdevumus, bet ne vairāk kā 16,67 euro par vienu pilngadību sasniegušo personu;
* **pabalsts finanšu pratības apguvei,** kas nepārsniedz 3,29 euro dienā (100,00 *euro* mēnesī). Lai sekmētu pilngadību sasniegušo personu finanšu pratību, tiek paredzēts pabalsts, kurš var tikt piešķirts tikai kopā ar atbalsta grupu nodarbībām vai sociālā mentora pakalpojumu (vismaz vienu no minētajiem). Finansiālais atbalsts pilngadību sasniegušam bērnam pārskaitāms uz pilngadību sasniegušās personas bankas kontu vienu reizi mēnesī proporcionāli kalendārā mēneša dienu skaitam no dienas, kad pašvaldības sociālais dienests lēmis par pilngadību sasniegušajai personai nepieciešamo atbalsta pasākumu piešķiršanu.

Atbalsta pasākumi var sastāvēt no viena no iepriekš minētajiem atbalsta pasākumiem, ja pilngadību sasniegušai personai tiek piešķirts sociālā mentora vai atbalsta grupas pakalpojums, vai vairāku pasākumu kopuma, kuru finansējums pašvaldībām tiek dotēts no valsts budžeta. Vēršam uzmanību, ka **pabalsts finanšu pratības apguvei ir piešķirams tikai kopā ar** atbalsta grupu nodarbībām vai sociālā mentora pakalpojumu, kura ietvaros pilngadību sasniegušai personai ir teorētiski un praktiski mācāma finanšu pratība.

Sociālais dienests ne retāk kā reizi gadā atkārtoti izvērtē pilngadību sasniegušās personas vajadzības un lemj par turpmāk nepieciešamo atbalstu.

IESPĒJA UZTURĒTIES PIE IEPRIEKŠĒJĀ APRŪPĒTĀJA

Ja pilngadību sasniegusī persona ir izteikusi tādu vēlmi, iepriekšējais aprūpētājs tam ir piekritis un pašvaldības sociālais dienests ir atzinis to par pilngadību sasniegušās personas interesēm atbilstošāko, viņa turpina uzturēties pie tā paša vai cita ārpusģimenes aprūpes pakalpojumu sniedzēja. Iespēja turpmāk uzturēties pie ārpusģimenes aprūpes pakalpojumu sniedzēja nozīmē, ka pilngadību sasniegusī persona neuzsāk patstāvīgu dzīvi, bet turpina uzturēties bijušā aizbildņa ģimenē vai audžuģimenē, vai maina dzīvesvietu, turpmāk uzturoties pie citām personām, ar kurām ir izveidojies kontakts un labas savstarpējās attiecības un kuras ir vai ir bijušas audžuģimene, aizbildnis vai adoptētājs. Ņemot vērā to, ka norma nosaka, ka ir nepieciešama personas, pie kuras uzturēsies pilngadību sasniegusī persona piekrišana, tai ir jābūt nepārprotamai - iesnieguma vai līguma (piemēram, īres līguma) veidā. Lai sniegtu atbalstu faktiskajām pilngadību sasniegušās personas atbalsta un uzticības personām, iepriekšējie aprūpētāji vai citas personas, kas turpina sniegt pilngadību sasniegušai personai atbalstu, var kļūt par sociālo mentoru, tādējādi turpinot atbalstīt pilngadību sasniegušo personu, kā arī saņemt par to atlīdzību. Gadījumos, ja pilngadību sasniegusī persona turpina dzīvot vienā mājsaimniecībā ar iepriekšējo aprūpētāju, viņai ir iespēja noslēgt īres līgumu par dzīvojamās telpas vai to daļu izīrēšanu, ko līdz patstāvīgas dzīves uzsākšanai var iesniegt pašvaldībā, lai saņemtu mājokļa pabalstu.

Bez tam, gadījumos, ja pilngadību sasniegusī persona turpina dzīvot vienā mājsaimniecībā ar iepriekšējo aprūpētāju, tām tiks saglabāta iespēja saņemt Goda ģimenes apliecību, tā kā šobrīd tiek izstrādāts Ministru kabineta noteikumu projekts "Latvijas Goda ģimenes apliecības programmas īstenošanas kārtība" (līdz ar šo MK Noteikumu projekta stāšanos spēkā MK 2021.gada 1.jūnija noteikumi nr.352 zaudēs spēku), kuros  paredzēts noteikt papildus mērķgrupas, kurām atbalstu sniedz atbilstoši valsts atbalsta programmai "Latvijas Goda ģimenes apliecības programma". Proti, ir paredzēts noteikt, ka Sabiedrības integrācijas fonds pieņem lēmumu par apliecības piešķiršanu, pamatojoties uz personas iesniegumu, arī tajos gadījumos, ja personas aprūpē vai tās ģimenē ir trīs bērni vai vairāk bērnu un pilngadīgas personas, tai skaitā, kuras iepriekš bijušas ārpusģimenes aprūpē, kuras nav sasniegušas 21 gada vecumu vai, ja tās iegūst vispārējo, profesionālo vai augstāko izglītību, - 24 gadu vecumu, un kuras, pamatojoties uz pašvaldības sociālā dienesta izvērtējumu, uzturas pie aizbildņa, audžuģimenē vai specializētajā audžuģimenē.

ATBALSTA PASĀKUMU PĀRTRAUKŠANA VAI IZBEIGŠANA

Ja pilngadību sasniegusī persona ir sasniegusi 21 gada vecumu un neturpina izglītības procesu, izbrauc no Latvijas Republikas uz pastāvīgu dzīvi ārvalstīs vai ir iesniegusi iesniegumu par atbalsta izbeigšanu, pašvaldības sociālais dienests lemj par atbalsta izbeigšanu konkrētai personai. Savukārt, lai pārliecinātos, vai pilngadību sasniegušajai personai ir nepieciešams turpināt konkrētā atbalsta pasākuma sniegšanu, reizi gadā vai biežāk, ja rodas tāda nepieciešamība, pašvaldības sociālais dienests veic atkārtotu pilngadību sasniegušās personas vajadzību un resursu izvērtēšanu un lemj par nepieciešamību turpināt atbalsta pasākumu kopumu, piešķirt citu/citus atbalsta pasākumus vai par to izbeigšanu.

Gadījumos, ja pilngadību sasniegusī persona ir atteikusies saņemt atbalsta pasākumus vai pēc to izbeigšanas secina, ka tie tomēr ir nepieciešami un viņa nav sasniegusi 21 gada vecumu, vai ir to sasniegusi un turpina mācības, viņa var vērsties pašvaldības sociālajā dienestā ar lūgumu piešķirt atbalsta pasākumus un pašvaldības sociālais dienests atkārtoti izvērtē, vai un kādi atbalsta pasākumi ir nepieciešami konkrētajai pilngadību sasniegušajai personai.

Gadījumos, kad pilngadību sasniegusī persona attaisnojošu iemeslu dēļ nav saņēmusi piešķirto atbalstu, pašvaldības sociālais dienests lemj par atbalsta pasākumu pārtraukšanu. Iemesli, kuri tiek uzskatīti par attaisnojošiem un atbalsta pasākumu sniegšana pilngadību sasniegušajai personai ir pārtraucama, minēti MKN 857 24.3 punkta apakšpunktos un ir saistīti ar pilngadību sasniegušās personas attaisnotu prombūtni, kā piemēram,  ir iesaukta valsts aizsardzības dienestā un pilda valsts aizsardzības militāro dienestu - 11 mēnešus Nacionālo bruņoto spēku regulāro spēku vai Latvijas Republikas Zemessardzes vienībā,  atrodas ieslodzījuma vietā vai stacionārā, kā arī ir ievietota ilgstošas sociālās aprūpes un sociālās rehabilitācijas institūcijā, izbraukusi no Latvijas Republikas uz ilgāku laiku par vienu mēnesi, atrodas bezvēsts prombūtnē, vai bez attaisnojoša iemesla divus mēnešus nav saņēmusi sociālā mentora pakalpojumu, vai nav piedalījusies atbalsta grupā. Minētajos gadījumos atbalsta pasākumi pilngadību sasniegušajai personai nav izbeidzami, bet pārtraucami, lai saglabātu iespēju, nepieciešamības gadījumā pēc iepriekš minēto iemeslu izbeigšanās, izvērtēt vai ir nepieciešams atsākt atbalsta pasākumu nodrošināšanu. Atbalsta pasākumu pārtraukšana pilngadību sasniegušajai personai iespējama uz laika periodu, kas nav ilgāks par vienu gadu.  Ja ir pagājis gads, kopš pārtraukta atbalsta pasākumu nodrošināšana pilngadību sasniegušajai personai, tā ir jāizbeidz.

MKN 857 24.4 punktā noteikti gadījumi, iestājoties kuriem, atbalsta pasākumi pilngadību sasniegušajai personai ir izbeidzami, kā piemēram, sasniedzot 21 vai, ja mācās 24 gadu vecumu, pašai atsakoties turpināt saņemt atbalsta pasākumus vai uz patstāvīgu dzīvi izbraucot no Latvijas Republikas.

ATBALSTA PASĀKUMU UZSKAITE

Pieņemot lēmumu par atbalsta pasākumu piešķiršanu, pārtraukšanu vai izbeigšanu, pašvaldības sociālais dienests veic atzīmi pašvaldības ikdienā lietotajā informācijas sistēmā, tai skaitā norādot arī  pilngadību sasniegušās personas dzīvesvietu atbalsta pasākuma saņemšanas laikā. Lai varētu sekot atbalsta pasākumu piešķiršanai konkrētai pilngadību sasniegušajai personai, ministrija ir ieplānojusi valsts budžeta finansējumu ministrijas pārziņā esošās Valsts sociālās politikas monitoringa informācijas sistēmas (turpmāk - SPOLIS) un pašvaldības sociālo dienestu ikdienā lietotās informācijas sistēmas pilnveidošanai (jauna moduļa izstrādei) un salāgošanai. Šobrīd ir uzsākts darbs pie minēto sistēmu pilnveidošanas attiecīgi MKN 857 grozījumu prasībām, proti, tiks nodrošināta pašvaldības sociālā dienesta pieņemto lēmumu, attiecībā uz konkrēto pilngadību sasniegušo personu par atbalsta pasākumu piešķiršanas, pārtraukšanas vai izbeigšanas datumu, piešķirto atbalsta pasākumu veidu un skaitu, kā arī par pārtraukšanas vai izbeigšanas iemesliem un iespēju iesniegt pieprasījumu valsts budžeta līdzekļu izmaksai par finanšu izlietojumu atbalsta pasākumu nodrošināšanai pilngadību sasniegušajām personām.

ATBALSTA PASĀKUMU FINANSĒŠANA

Pašvaldības izdevumi minēto atbalsta pasākumu sniegšanai tiek kompensēti no ministrijas valsts pamatbudžeta programmas. MKN 857 papildināti ar VI1 nodaļu “Valsts nodrošinātā atbalsta pašvaldībām apmērs, kritēriji tā noteikšanai un valsts atbalsta piešķiršanas kārtība”, kurā noteikts, ka reizi ceturksnī pašvaldība izmantojot ePārskati Valsts kases e-pakalpojumus, iesniedz ministrijā pārskatu par valsts atbalsta izlietojumu par pilngadību sasniegušo personu, savukārt ministrija pēc tā saņemšanas un izvērtēšanas veic maksājumu pašvaldībai. Valsts dotētās atbalsta pasākumu izmaksas vienai pilngadību sasniegušai personai **gadā nedrīkst pārsniegt 3 565,19 euro.**

Vēršam uzmanību, ka, lai veiktu pilngadību sasniegušo personu resursu un vajadzību izvērtēšanu, kā arī lemtu par nepieciešamo atbalsta pasākumu piešķiršanu, valsts nodrošina pašvaldībām **atbalstu papildu administratīvo izmaksu izdevumu segšanai, kas tiek aprēķināta 10% apmērā no valsts atbalsta apjoma.**

LIETOJUMPROGRAMMAS PILNVEIDE

Ministrija sadarbībā ar IKT izstrādātāju SIA “ZZdats” ir uzsākusi darbu pie SOPA un Valsts sociālās politikas monitoringa informācijas sistēmas pilnveides, kas tiks veikta par valsts budžeta līdzekļiem. Laika periodā, līdz tiks uzsākta SOPA funkcionalitātes darbība, pašvaldība līdz pārskata ceturksnim sekojošā mēneša desmitajam datumam, izmantojot Valsts kases e-pakalpojumu ePārskati, iesniedz atbilstoši ministrijas mājas lapā publicētajam paraugam aizpildītu veidlapu. Veidlapas struktūra un apraksts, kā sagatavot "Pārskatu par finansējuma faktisko izlietojumu pašvaldībās, kuras sniedz atbalsta pasākumus pilngadību sasniegušam bērnam" publicēta ministrijas mājas lapā <https://www.lm.gov.lv/lv/parskats-par-finansejuma-faktisko-izlietojumu-pasvaldibas-kuras-sniedz-atbalsta-pasakumus-pilngadibu-sasniegusam-bernam>.

1. *https://likumi.lv/ta/id/68488-socialo-pakalpojumu-un-socialas-palidzibas-likums* [↑](#footnote-ref-1)
2. Dr. iur. E. Danovskis Pašvaldību likums: pamatjēdzieni un novitātes. Jurista Vārds, 28.03.2023. Nr. 13; [↑](#footnote-ref-2)
3. likumprojekta "Pašvaldību likums" sākotnējās ietekmes novērtējuma ziņojums (anotācija). Pieejams: <https://titania.saeima.lv/LIVS13/saeimalivs13.nsf/0/B6E6044742C8DEF8C2258699003FE189?OpenDocument>; [↑](#footnote-ref-3)
4. https://likumi.lv/ta/id/68488-socialo-pakalpojumu-un-socialas-palidzibas-likums [↑](#footnote-ref-4)
5. https://www.lm.gov.lv/lv/metodiskie-materiali-0 [↑](#footnote-ref-5)